 Ithemba leKZN lilele kwabathathu kweyonyaka IsolezweIthemba leKZN lilele kwabathathu kweyonyakaEzokungcebeleka 4 December 2018, 10:20am FANELESIBONGE BENGUIGcokama Elisha elisasethubeni lokuhlukanisa unyaka ngengoma ethi Zizojika IzintoLILELE kuDladla Mshunqisi, Mlindo The Vocalist neGcokama Elisha ithemba leKwaZulu-Natal lokuhlabana kwiSABC Summer Song yalo nyaka.Abasunguli bomncintiswano bacele ukuthi abantu baphawule ngezingoma eziwu-10 abazikhethile. Ukuvota kwavalwa ngoMgqibelo.Ekhasini leTwitter leSummer Song obekuvotwa kulo kuthiwa uDJ Tira nengoma yakhe ethi Happy Days ukhale ngaphansi.Ngaphandle kwakhe kuthiwa kukhishwe noSPHEctacula noNaves ngengoma ethi Bhampa noDr Malinga obengene ngengoma ethi Solalekseni akalibonanga elidlalayo.Ezikhaleni zabo kungene uDladla Mshunqisi ngengoma ethi Amalukuluku, Vetkuk vs Mahoota ngeZiwa Murtu noMaster KG onengoma ethi Skeleton Move.Izingoma ezisele yiBanomoya Prince Kaybee, Macala Mlindo The Vocalist, Asiphelelanga Vusi Nova, Zizojika Izinto Igcokama Elisha, Iwalk YePhara DJ Maphorisa, Fela in Versace AKA, neMalwedhe King Monada.U-Owen Ndlovu wenkampani iMichael Owen Productions ehlela umncintiswano, akavumanga futhi akaphikanga ukuthi kukhishwe abaculi abathathu. Uthe bazomemezela maduze.Uthe uhla lwezingoma lukhethwe yikomidi labo ngaphambi kokulidedela kubantu ukuthi baphawule ngalo. Sibheke udumo nokudlalwa emsakazweni kwezingoma. Siphinde sacela ukuphawula kwabanye abantu abasembonini.Uthe kusukela ngonyaka ozayo ngeke kusaba yibo abakhetha uhla lwezingoma. Iminyaka emithathu eyedlule besisawuhlola umncintiswano. Ngonyaka ozayo izingoma eziwu-10 zizokhethwa yizintatheli ezibika ngomculo, hhayi ikomiti, bese abantu bayavota. 